
1. CONTEXTUL ECONOMICO - SOCIAL  AL DESFĂŞURĂRII ALEGERILOR
1.1    O integrare europeană în condiţiile crizei economico - financiare
În perioada post-integrare a Bulgariei în Uniunea Europeană, procesul dezvoltării sale economice şi sociale a fost marcat de criza economico - financiară mondială şi europeană
. Acest proces a reprezentat continuarea eforturilor anterioare de modernizare şi democratizare din perioada de pre-aderare şi va urma cu dificultate etapele unei integrări mai complexe şi eficiente. Modernizarea de ansamblu a societăţii bulgare a însemnat o tranziţie cu numeroase transformări, de la societatea tradiţională către societatea industrială, crearea instituţiilor economice şi politice adecvate stilului modern de societate, acest sistem instituţional reprezentând un reper permanent. În sens larg, modernizarea a reprezentat un ansamblu de transformări economice, politice şi sociale în care au fost implicate majoritatea statelor foste comuniste
. Acest proces a antrenat schimbări ample şi complexe, evidenţiate de studiile de specialitate precum World Values Survey, precum industrializarea, urbanizarea, un nou tip de educaţie, afirmarea a noi mijloace de comunicare, a unui nou tip de cultură. Natura multidimensională a acestui proces a depins de condiţiile istorice din fiecare ţară, de valorile specifice din fiecare stat referitoare la autonomia individuală, la egalitatea dintre sexe, la dezvoltarea democraţiei
 Analiza acestui proces de modernizare a necesitat o abordare interdisciplinară, pe multiple paliere, economic, social, politic, sistem juridic, religie, valori fundamentale, învăţământ, structură familială, organizarea afacerilor, etica muncii etc. Procesul modernizării s-a accentuat după anul 1990, devenind deosebit de amplu şi contradictoriu, implicând reforme structurale profunde. În anul 1997, Consiliul monetar introdus în Bulgaria în contextul crizei, a impus un echilibrul financiar necesar stabilizării financiare care a permis stăpânirea inflaţiei, a tensiunilor politice şi sociale. În anul 1997, după o gravă criză economică, Bulgaria s-a aflat sub coordonarea unui directorat care a impus un regim de austeritate riguros
, cu deficit de 1,4% în anul 2012  dar cu o creştere economică foarte redusă. Conform modelului bulgar, aplicat încă din 1997, cursul levei, moneda naţională, era fixat la 1 leva egală cu 1,95 euro, curs care a rămas neschimbat mult timp. Iniţial această politică a avut unele efecte pozitive, Bulgaria fiind supranumită un timp  Tigrul Balcanilor, cu un deficit public de aproape 1%, în perioada 2004-2008 şi cu cheltuieli publice care, între 2000 – 2006, au scăzut de la  41,3 % la 34,4 % din PIB. În perioada 2004-2008 creşterea economică a fost de 6% din PIB, iar şomajul era doar de 6% din populaţia activă. Acest model însă era dependent de creşterea economică şi, odată cu declanşarea crizei, el a fost puternic afectat.
Evoluţia statelor din Europa de sud-est a fost evaluată în perioada 2003-2008 prin indici complecşi de notaţie de tip Status Index care luau în considerare stabilitatea instituţiilor democratice, eficacitatea sistemului juridic, nivelul de dezvoltare socio-economic, funcţionarea pieţei şi a sistemului social, politica monetară, a preţurilor, progresul social etc. În anul 2008
, conform indicelui de transformare politică şi economică, Bulgaria era plasată pe locul 2 între ţările din Europa de sud-est şi pe locul 10 din 21 state europene aflate în tranziţie. 

Integrarea Bulgariei în structurile Uniunii Europene în anul 2007 s-a realizat în contextul evoluţiei sale istorice anterioare şi al provocărilor determinate de complexitatea acestui proces, într-o ţară aflată geografic la frontiera Europei. După aderarea Bulgariei la Uniunea Europeană, în primii ani, rezultatele integrării nu au fost atât de pozitive pe cât se aştepta societatea bulgară. Adaptarea lentă la funcţionarea sistemului european a atras o mare dezamăgire, o atitudine eurosceptică a opiniei publice. În prima etapă post-integrare, impulsul de dezvoltare şi modernizare a Bulgariei a venit, în principal din respectarea exigenţelor europene, modelul european constituind un reper important, un adevărat proiect de modernizare. În perioada 2006-2009, încrederea în principalele instituţii naţionale era deosebit de scăzută, încrederea fiind acordată instituţiilor europene
. De altfel, în anul 2009, politicul nu reprezenta o valoare prioritară, pe primele locuri plasându-se familia, apoi munca, prietenii, activitatea de vacanţă, religia etc. Conform sondajelor recente European Social Survey ESS, 75% din cei interogaţi au afirmat că nu au resimţit avantaje reale ale integrării. Majoritatea celor chestionaţi a afirmat că integrarea s-a făcut în interesul oamenilor politici şi a celor corupţi. Beneficiile aduse de integrarea europeană erau considerate a fi, în principal,  libertatea de mişcare şi de a munci pe piaţa comună europeană.

După alegerile din anul 2009, premierul bulgar Boïko Borissov a format un guvern minoritar de centru-dreapta, susţinut în Parlament de alte partide de dreapta şi de partidul de extremă dreapta Ataka. În anul 2011, după alegerea sa, Preşedintele Republicii a propus semnarea unui pact naţional de continuare a utilizării fondurilor europene în valoare de 45 miliarde euro din cadrul bugetar 2014-2020 şi a celor 11, 4 miliarde euro din perioada 2007-2013. Utilizarea acestor fonduri va impune implicarea deosebită a sectorului privat şi a autorităţilor publice. Acest guvern a continuat politica anterioară de menţinere a echilibrului bugetar, punând în practică politici specifice de dezvoltare economică. Din acest punct de vedere, demn de remarcat este faptul că în Bulgaria a fost adoptat unul dintre cele mai atrăgătoare regimuri fiscale din Europa. În domeniul întreprinderilor mici şi mijlocii, se poate remarca numărul mare al acestor tipuri de întreprinderi şi ferme agricole, în anul 2012, fiind peste 325000 întreprinderi mijlocii, 23000 întreprinderi mici, iar marile societăţi ocupând doar 2% din spaţiul economic. În domeniul agricol, o treime sunt ferme familiale. Conform studiilor
, ele sunt repartizate inegal între nordul şi sudul Bulgariei. Potenţialul de dezvoltare al Bulgariei va fi determinat în continuare de avantajele acordate societăţilor şi de sistemul de taxe şi impozite. Începând din anul 2013, depozitele bancare sunt impozitate cu o taxă de 10%, exonerarea de la TVA timp de doi ani asupra importurilor de materiale pentru proiecte de peste 5 milioane euro şi care creează mai mult de 50 noi locuri de muncă. Impozitul pe profit este de 10%, unul dintre cele mai scăzute din Europa, iar impozitul pentru societăţi variază de la 0 -10% în funcţie de locurile de muncă create. Taxa unică de impozitare de 10% a fost adoptată în noiembrie 2007, intrând în vigoare de la 1 ianuarie 2008, TVA-ul este de 20%, fiind menţinută gratuitatea pentru donaţii de bunuri între părinţi în linie directă (în cazul donaţiilor între fraţi şi copiii lor, impozitul este între 0,7-1,4% din valoare, iar între 5-10% pentru persoane fără legătură directă). Impozitele şi nivelul valorilor impozitate sunt stabilite de consiliile municipale. Costul forţei de muncă este relativ redus (aproximativ 150 euro), iar săptămâna de lucru este de 40 ore. Înregistrarea  societăţilor este foarte accesibilă, capitalul minim fiind redus la 1 euro din 1 octombrie 2009, iar plata serviciului de avocat pentru acest demers este de aproximativ 400 leva. Agenţia de înregistrare a societăţilor a fost nou înfiinţată în cadrul Ministerului Justiţiei, pentru a facilita demersurile de deschidere sau închidere a societăţilor sau modificările nou apărute
. 
Referitor la comerţul exterior, în anul 2012, exporturile bulgare au crescut cu 3%, dar, în ultima perioadă, ele au fost reorientate spre alte zone geografice ale lumii, scăzând exporturile către UE, crescând însă cu 13% exporturile în ţări terţe precum China, SUA, Georgia, Turcia
. În Europa, exporturile bulgare s-au îndreptat mai ales spre Germania şi Italia. Această reorientare a exporturilor bulgare confirmă tendinţa că, şi în viitor, motorul creşterii exporturilor nu va fi în Europa. Întreprinderile bulgare s-au reorientat spre ţările emergente, China devenind un partener comercial de prim plan. Structura exporturilor este caracterizată de o preponderenţă a materiilor prime, produse petroliere, lubrifianţi, metale, apoi medicamente şi produse cosmetice. În ultimii ani, Bulgaria a exportat mai bine produsele chimice şi componentele electronice. Bulgaria este al 11–lea exportator de grâu, iar exportul de cireşe reprezintă 20% din exporturi. Exporturile sunt însă puternic influenţate de variaţia preţurilor de pe piaţa internaţională, guvernul preconizând crearea unei filiere de susţinere europeană a exportatorilor. 
În sectorul noilor tehnologii, Bulgaria a înregistrat o dezvoltare spectaculoasă, societăţile de profil având în anul 2012 o creştere de 12%, fiind îndreptate în mod deosebit spre export prin care realizează 60% din cifra lor de afaceri. Bulgaria şi-a propus în anul 2012 să devină Silicon Valley a Europei de sud-est. Sectorul s-a orientat spre inovaţie, spre producerea unor produse proprii, dorind să devină actori principali ai revoluţiei informatice, aşa cum este compania Telerik care exportă produse în 94 ţări. Întreprinderile de profil evoluează într-un mediu intern foarte concurenţial, fără subvenţii publice ceea ce le obligă să inoveze continuu. Capitalul uman reprezintă capitalul activ al acestor întreprinderi, fiind înregistrat chiar un deficit al forţei de muncă ce ar putea fi rezolvat prin colaborarea cu universităţile. Reuniunea  Webit Bulgaria Summit 2012 este unul din evenimentele unice din Europa centrală şi de est, fiind organizat începând cu anul 2009. La acest eveniment au participat anual 1000 de reprezentanţi din diverse domenii: marketing, managementul financiar, bănci, asigurări, comerţ, industria farmaceutică, asistenţă medicală, industria automobilelor, antreprenori, şomeri, reprezentanţi ai societăţilor de IT, ai guvernului, ai industriei şi alte domenii. În acest an, fondatorul Academiei on-line şi al evenimentului, Plamen Rusev, a prezentat un material ilustrat pentru a transpune asistenţa într-un loc unde nu sunt şomeri şi exod de creiere, cu lideri moderni capabili să oprească tendinţele negative ale evoluţiei lumii. În discursul său a afirmat că statul trebuie să fie o adevărată platformă de dezvoltare şi un sistem ecologic inovator, un mecanism de cooperare. 
Un loc aparte în dezvoltarea economico-socială a Bulgariei au rezultatele aplicării strategiei naţionale de dezvoltare a turismului
, elaborată în luna aprilie 2009 pentru perioada 2009-2013. Această strategie a vizat dezvoltarea sustenabilă a acestui sector, prin parteneriate între guvern şi autorităţile locale, ONG-uri, sectorul privat pentru promovarea oportunităţilor de dezvoltare prin investiţii, crearea de noi locuri de muncă şi pentru stimularea competitivităţii în domeniul turismului. Principala misiune a fost aceea de a asigura performanţa în domeniu, de a proteja natura şi resursele antropologice ale ţării, în acord cu exigenţele dezvoltării durabile. Strategia a urmărit asigurarea unui profil de ţară consolidat şi performant pe piaţa internaţională a turismului, dezvoltarea infrastructurii naţionale, regionale şi locale, implementarea standardelor internaţionale şi a celor mai bune practici internaţionale în industria turismului, precum şi valorificarea de calitate a resurselor turistice ale ţării. Priorităţile turismului în această perioadă au fost: diversificarea produselor turistice, promovarea unor servicii de calitate şi a protecţiei consumatorilor. Diversificarea activităţii turistice s-a realizat urmărind desfăşurarea ei în funcţie de sezoane şi de specificul unor evenimente locale. Standardele s-au adaptat în funcţie de noile tehnologii, de noile surse de energie sau de energia regenerabilă, ţinând cont de minimizarea consumului de energie, de controlarea calităţii apei, de managementul eficient al mediului (conform standardelor EMAS, EU Eco-Label). Un alt obiectiv important a fost creşterea pregătirii profesionale a personalului din turism şi dezvoltarea pieţei în domeniu, prin aplicarea unor metode alternative de training şi educare prin învăţământ la distanţă, multimedia, alte modalităţi interactive; prin stimularea de a investi tot mai mult în pregătirea profesională, prin adoptarea unor forme flexibile de angajare a personalului; pregătirea personalului în acord cu piaţa muncii, monitorizarea pregătirii şi calificării personalului din turism. Valorificarea şi conservarea resurselor naturale şi culturale ale ţării au impus valorizarea capacităţii de recreere a ecosistemelor naţionale, promovarea managementului de protecţie a naturii, monitorizarea impactului turismului asupra biodiversităţii. Atragerea fondurilor europene pe axa 3, referitoare la dezvoltarea sustenabilă a turismului
, s-a făcut prin declararea turismului drept prioritate a economiei bulgare, mai ales datorită ponderii acestei activităţi în PIB-ul naţional şi datorită rolului în crearea de noi locuri de muncă. Aceasta a presupus punerea în acord cu exigenţele şi recomandările internaţionale din domeniu (UN, World tourism organization, documentele UE şi ale altor instituţii); dezvoltarea infrastructurii la toate nivelele, pentru desfăşurarea unor forme variate de turism (maritim, ski, spa şi balneologie, cultural, eco, rural) şi asigurarea personalului corespunzător. O altă prioritate a fost dezvoltarea marketingului şi publicităţii turismului bulgar şi a imaginii de ţară. Unele produse turistice au fost promovate separat, prin modalităţi specifice, implicând actori din sectoare foarte diferite. În unele situaţii s-au stabilit priorităţi, mai ales atunci când a fost vorba despre realizarea unor mari proiecte cu rezonanţă regională, în acord cu priorităţile regiunilor NUTS II, cu segmentarea geografică propusă în raportul
 referitor la realizarea strategiei naţionale de turism. Raportul a pus în evidenţă importanţa managementului creşterii şi riscurilor, în acord cu fiecare actor local. Încă din anul 2012, au fost extinse parteneriatele turistice cu companiile aeriene de transport. În acelaşi an, o echipă a ministerului economiei, energiei şi turismului a realizat o analiză de marketing pentru a discerne alegerea mesajelor şi simbolurilor turistice ale ţării, a mărcii unice de ţară. În strategie s-a urmărit ca Bulgaria să devină o destinaţie turistică nu numai pe perioada de vacanţă ci şi ca destinaţie culturală sau ca loc în care se află natură virgină. Studiile arată că Bulgaria este o destinaţie încă puţin cunoscută pe pieţele turistice străine, dar 90% din turiştii străini au fost satisfăcuţi de sejururile făcute aici, fiind însă nevoie de promovarea unei mărci unice, originale, atractive emoţional. În prezent, Bulgaria este cunoscută pentru turismul de litoral, fiind necesară promovarea turismului montan şi cultural, precum şi a celui balnear. În anul 2013, a fost elaborată strategia de promovare vizuală a Bulgariei, elaborându-se un nou logo. În prezent, Bulgaria se află pe locuri fruntaşe în clasamentele internaţionale în ceea ce priveşte turismul familial, ţara fiind foarte vizitată în mod deosebit de tineri şi familii. 

Bulgaria rămâne însă în continuare cea mai săracă ţară a Uniunii Europene al cărui PIB pe locuitor este cu 55% inferior mediei europene, cu un salariu mediu de 357 euro. Situaţia pensionarilor este deosebit de dificilă, jumătate dintre aceştia având o pensie cuprinsă între 77-102 euro (pensia medie fiind de 150 euro, iar pensia minimă de 76 euro). Conform unui studiu al Institutului de studii sociale şi sindicale, jumătate din familiile bulgare dispun în jur de 150 euro, iar o cincime din populaţie nu dispune decât de 120 euro. La începutul anului 2013, guvernul lui Boïko Borisov a crescut venitul minim şi pensiile, dar rata şomajului este de 11,9% şi de 28% în rândul tinerilor cu vârste cuprinse între 15-25 ani şi de 40% în rândul celor cu vârste de peste 35 ani. Şomajul a crescut îngrijorător la nivelul de 12,5%, cu 6% faţă de anii precedenţi. Marea rigiditate a pieţei muncii şi ineficacitatea politicii de sprijin social şi de formare profesională explică, în parte, şomajul ridicat. Conform datelor Comisiei Europene din anul 2011 referitoare la situaţia economică şi ocuparea forţei de muncă, aproximativ 49% din populaţia ţării se află sub risc de sărăcie şi excludere socială faţă de 24% media europeană. În anul 2012, indicatorii economici de bază erau relativ mai pozitivi, Bulgaria având un deficit bugetar de 0,5% din PIB şi o datorie publică de 16,3% din PIB, obţinute prin aplicarea unei politici de austeritate dure, dar care a încetinit creşterea economică şi a dus la creşterea ratei de şomaj, implicit la scăderea consumului. Din anul 2008, investiţiile străine au scăzut dramatic la o treime din cele 6 miliarde euro existente în acel moment. Toate aceste probleme economice şi sociale s-au accentuat, mai ales în momentul liberalizării pieţei energiei şi creşterii costurilor pentru populaţie. Criza economico-financiară din perioada 2008-2009 şi criza gazului din Rusia – Ucraina au dus la scăderea PIB-ului cu 5,5% în 2009, şomajul s-a dublat, ajungând în anul 2013 la aproape 13% din populaţia activă. Datele arătau că motoarele creşterii economice au fost puternic afectate de criză. Principala preocupare a conducătorilor bulgari a fost menţinerea stabilităţii financiare, menţinerea parităţii levei. Ministrul finanţelor, Simeon Djankov, a devenit simbolul acestei politici, puternic contestate de populaţie. În Bulgaria s-a manifestat treptat un puternic deficit curent, întrucât a devenit dificil a menţine raportul leva-euro, nemaiavând resursele pentru a reconstitui rezervele de devize necesare menţinerii acestui raport. Această politică a fost respinsă din ce în ce mai puternic de populaţie, întrucât ea a dus la scăderea drastică a salariilor, pensiilor şi cheltuielilor sociale, contrazicând prognozele de creştere a bunăstării anunţate iniţial de susţinătorii acestui model. 
1.2 O puternică criză socială şi politică 
În iarna anului 2012, Bulgaria a traversat o puternică criză socială şi politică care a dus la declanşarea unor ample mişcări de protest.  Manifestaţiile de protest au fost cele mai importante de după criza din anul 1997, ele declanşându-se în peste 40 oraşe ale ţării. În lunile decembrie 2012 şi ianuarie 2013, primele mişcări de protest s-au manifestat după creşterea cu 20% a tarifelor la electricitate, factura ajungând la aproximativ 100 euro pe familie. În Bulgaria operau în acel moment trei distribuitori de energie: firma austriacă EVN, în zona de sud-est, firma cehă CEZ, în vest şi firma Energo-pro, în nord-estul ţării. Consumatorii au reclamat distribuitorilor deficienţe majore legate de calitatea serviciilor care nu corespundeau majorării preţurilor, dar Autoritatea de reglementare a energiei (DAKEVR) a fixat preţuri crescute, începând cu luna iulie 2012. Creşterea preţurilor a fost determinată de reclamarea Bulgariei de către Comisia Europeană, împreună cu Estonia şi Marea Britanie, la Curtea de Justiţie Europeană în legătură cu neaplicarea a două directive europene referitoare la gaz şi electricitate, prevederi care trebuiau aplicate până în martie 2011. Demonstraţiile de stradă organizate în momentul anunţării acestor majorări au declanşat anchete referitoare la privatizările întreprinderilor bulgare de energie, la naţionalizarea întreprinderilor furnizoare de energie, la corupţia clasei politice şi, în general, referitoare la domeniul economic cel mai corupt al ţării care era cel energetic. Protestele au condamnat creşterea costurilor şi scăderea nivelului de trai, iar studenţii de la Universitatea din Sofia au reclamat creşterea taxelor de înscriere la facultate, ele atingând nivelul de 255 euro, decizie anulată ulterior de consiliile academice. Demonstranţii au acuzat de asemenea complicitatea de tip mafiot dintre lumea politică şi marile companii energetice ale ţării care au obţinut profituri uriaşe pe seama consumatorilor bulgari. Datele arătau că în Bulgaria corupţia depăşea de 2-3 ori nivelul mediu european şi constituia o problemă endemică
. Conform unui studiu pe această temă, indexul european de calcul releva că Bulgaria atingea nivelul de 25 puncte, media europeană fiind de 8 puncte. Bulgaria rămânea însă singura ţară cu o corupţie politică nedovedită în justiţie. Centrul de studiu al democraţiei CSD a evidenţiat că nivelul corupţiei în administraţie a crescut considerabil şi că unii lideri politici fuseseră suspectaţi adesea de a fi avut relaţii cu crima organizată
.
Demonstraţiile au fost iniţiate de reprezentanţi ai societăţii civile, prin reţele de socializare, niciun partid sau sindicat nereuşind să se impună în faţa demonstranţilor. Aceştia au cerut desfiinţarea partidelor politice şi instaurarea democraţiei directe, formarea unei adunări constituante după modelul islandez. În timpul demonstraţiilor mai multe persoane s-au autoincendiat ca semn de protest radical (printre aceştia fiind Plamen Goranov din  Varna, un student din Veliko Tarnovo, un tată de familie şomer din Radnevo, un alt şomer din Sitovo şi un miner de 59 ani din  Bobov). Din şase cazuri grave, patru au decedat în urma arsurilor, motiv pentru care, pe data de 6 martie 2012, Preşedintele ţării, Rossen Plevneliev, a declarat zi de doliu naţional. Pe data de 20 februarie 2013, în toiul protestelor din ţară, premierul Boiko Borisov, a demisionat, declarându-se „bulversat” de sângele curs în timpul unei manifestaţii de la Sofia. Această retragere, calculată, potrivit unor observatori politici, a avut drept consecinţă deturnarea nemulţumirii populare asupra întregii clase politice, nu doar asupra partidului de guvernare. Organizarea de alegeri anticipate, la data de 12 mai, cu două luni înainte de termen, nu a lăsat protestatarilor suficient timp să se organizeze pentru a participa la acest scrutin.

Mişcările de protest din iarna anului 2012-2013 au fost asemănătoare celor din România, Slovenia, Muntenegru şi Croaţia. Conform sondajelor de opinie realizate de Institutul Gallup în acea perioadă, 92% din populaţie a susţinut aceste proteste
. Aceste mişcări au fost cele mai mari demonstraţii organizate în Bulgaria de după căderea comunismului. Ele au adus în prim plan lideri şi o anumită retorică care s-a regăsit în majoritatea mişcărilor similare din Europa. Cercetătorii europeni studiază cu interes tipologia liderilor acestor mişcări, dimensiunea polemică şi politică a retoricii democratice în aceste perioade de confruntare socială şi politică. S-a putut constata astfel că, în perioadă de criză politică, retorica democratică a dobândit un puternic rol de legitimare. Din acest motiv, această retorică a fost studiată de specialişti pe mai multe coordonate: ca tehnică oratorică,  ca modalitate de deliberare,  ca mod de legitimare politică. Ca tehnică oratorică, un interes deosebit prezintă pentru specialişti dimensiunile strategice şi simbolice, clasificarea tipurilor de discurs, tipul de auditoriu, actorii locali - naţionali, profesionali implicaţi, contextul discursurilor, argumentele raţionale, simbolistica, modalităţi de stimulare a emoţiei sociale etc. O atenţie aparte se acordă relaţiei dintre această retorică şi definirea crizei şi luptei sociale, absolutizării valorilor democratice care devin o tehnică oratorică importantă
.  Studiul retoricii democratice, ca modalitate de deliberare, a însemnat nu numai studiul relaţiei orator - auditoriu, dar şi al dialogului între participanţi şi actorii politici. Dezbaterile contradictorii, dezbaterile parlamentare, dialogurile directe şi indirecte între adversarii politici, modelele deliberării au constituit obiecte de cercetare pentru mulţi specialişti
. Dincolo de realizarea acestor studii, aceste miscări de protest care au însemnat, în primul rând, pierderi de vieţi omeneşti, au reprezentat semnale sociale şi politice de mare gravitate şi amploare. Analiştii au considerat că mişcările de protest au relevat eşecul tranziţiei post-comuniste în Bulgaria.
, demonstraţiile contestând modelul bulgar al terapiei şoc, creat încă din anul 1997, după modelul liberal german. Acest model care a tăiat cheltuielile publice, a făcut privatizări, liberalizări ale preţurilor, scăderi ale impozitelor pentru cei bogaţi, a dus la sărăcirea populaţiei şi a ţării al cărui PIB a scăzut dramatic. 
Pentru europeni, cazul bulgar a fost un semnal de avertizare asupra costurilor sociale ale politicii de austeritate şi asupra consecinţelor declanşării unor profunde crize democratice care au pus în discuţie rolul partidelor politice şi sistemul politic actual.
1.3 Schimbări actuale ale scenei politice bulgare

După declanşarea demonstraţiilor de stradă, premierul bulgar Boïko Borissov a încercat să facă o remaniere sumară  a guvernului şi să reducă parţial tarifele cu 8% la electricitate de la 1 martie 2013. Procurorul general al Republicii a retras licenţa companiei cehe CEZ, dar aceste măsuri nu au putut linişti populaţia. Pe data de 20 februarie 2013, premierul bulgar a demisionat din funcţie, în numele demnităţii şi onoarei, decizia fiind aprobată de Parlament. Premierul a considerat că nu a reuşit să răspundă încrederii acordate de către cetăţeni, neputând să împiedice destabilizarea ţării şi suferinţa oamenilor. El a refuzat să mai conducă un guvern nevoit a apela la poliţie pentru a opri nemulţumirea publică, declarând că fiecare picătură de sânge este o ruşine pentru conducătorii ţării. Conform art.99 din Constituţie, demisia guvernului a obligat Preşedintele ţării să deschidă negocieri cu celelalte forţe politice pentru formarea unui guvern, iar în caz de eşec, să numească un guvern interimar, până la organizarea alegerilor anticipate. 
Pe data de 12 martie 2013, Marin Raikov, ambasadorul Bulgariei în Franţa a fost numit prim-ministru interimar, fiind asistat de 3 vicepremieri care urmau să se ocupe de economie, finanţe şi fondurile europene, de ocuparea forţei de muncă, de politica externă. Situaţia a fost asemănătoare celor din anii 1994, 1995, 1997 când în Bulgaria s-au format, de asemenea, guverne interimare. Misiunea guvernului a fost aceea de a organiza alegerile, de a asigura stabilitatea şi continuitatea funcţionării instituţiilor statului şi păstrarea dialogului cu partenerii europeni. Pe data de 28 martie 2013, premierul a solicitat Comisiei Europene sprijinul în stabilirea corectă a preţului energiei şi a cerut Consiliului Concurenţei bulgar să denunţe abuzurile poziţiei dominante de monopol în acest sector. Guvernul a adoptat măsuri de sprijin a celor mai săraci (în proporţie de 60% din sumă), fiind alocate 22 milioane euro pentru crearea de locuri de muncă şi stagii pentru 16000 şomeri (40% din sumă). Au fost acordate de asemenea ajutoare mamelor cu copii cu handicap în valoare de 30 euro, celor cu concediu de maternitate neplătit, în valoare de 33 euro şi ajutor de căldură pentru anumite familii sărace. Pensionarii au mai primit o mărire de 11 - 33 euro la pensie. Aceste măsuri au încercat să atenueze starea de revoltă existentă în societatea bulgară.

Guvernul interimar condus de Marin Raikov, al 13 - lea guvern bulgar, a fost considerat un guvern echilibrat, format din profesionişti, deschis Europei, cu câteva femei numite în funcţia de vice-premier şi în fruntea ministerului de interne. El a avut o marjă de manevre limitată de bugetul adoptat cu câteva luni în urmă. Prioritatea economică a fost crearea condiţiilor pentru asigurarea creşterii şi relansării economice, după criză, şi, asigurarea dimensiunii sociale a economiei de piaţă. Noul guvern interimar condus de Marin Raïkov va avea ca misiune menţinerea stabilităţii macroeconomice, fiscale şi financiare a ţării, organizarea alegerilor legislative anticipate, continuarea programelor europene, mai ales pentru relansarea întreprinderilor mici şi mijlocii. Ministrul economiei, energiei şi turismului a avut misiunea dificilă de a combate monopolul în sectorul energiei, de a pregăti o legislaţie anti-trust. Preşedintele Republicii a solicitat realizarea unui audit complet şi aprofundat în acest domeniu. Deşi capacitatea de producţie depăşeşte de două ori cererea de consum intern şi de export, în sectorul energiei se înregistrează disfuncţionalităţi grave legate de ineficacitate cronică, fiind necesară mobilizarea principalilor actori, publici sau privaţi, pentru soluţionarea problemelor. În luna martie 2013
, guvernul bulgar a prezentat un set de măsuri urgente pentru stabilizarea sistemului naţional de producţie şi distribuţie a electricităţii. Scopul măsurilor a fost acela de a scădea preţul electricităţii şi de a realiza reechilibrarea diferiţilor parametri ai sistemului. Guvernul a promis realizarea unui audit internaţional asupra sectorului energetic, obiectivele principale fiind: crearea unui sistem eficient, diversificat de aprovizionare cu gaz, pentru a scade preţul încălzirii; cunoaşterea situaţiei de fapt a companiilor de energie şi asigurarea transparenţei activităţii acestui sector, în funcţie de care se va realiza liberalizarea pieţei energiei. Referitor la realizarea proiectului Nabucco, conform înţelegerilor din cadrul reuniunii acţionarilor proiectului, a delegaţiilor guvernamentale din Austria Ungaria, Turcia şi România, ca şi reprezentanţilor Comisiei Europene şi altor instituţii financiare internaţionale, în iunie 2013 va fi lansată construcţia tronsonului bulgar de 75 km al gazoductuctului care va pleca din diferite locuri din  Marea Caspică - Azerbadjan, Georgia, dar şi Irak, va trece prin Turcia, Bulgaria, România, Ungaria până în Austria. 
Legea bugetului pentru anul 2013 a arătat că o mare parte va fi alocată domeniului social şi sectoarelor care vor produce creştere economică. 62 milioane euro sunt direcţionaţi pentru educaţie, 16 milioane euro pentru cultură, 262 milioane euro pentru infrastructură şi mediu. Prioritatea a fost menţinerea stabilităţii macroeconomice şi financiare a ţării, cu un deficit în jur de 1,3%.
Guvernul interimar a asigurat organizarea alegerilor legislative anticipate, considerate a fi un moment politic important al reconfigurării sistemului politic. Sistemul politic bulgar a fost aşadar puternic marcat de criza socială şi politică. Adoptarea modelului semi-prezidenţial în Bulgaria, asemănător celor din Lituania, Macedonia, Polonia, şi Slovenia, a fost o opţiune care a avut o motivaţie specifică, dar şi consecinţe politice importante creând un anume sistem instituţional şi un anume model de interacţiune politică între diferitele componente ale sistemului politic. 

În legislatura 2009 - 2013 în Parlament au fost reprezentate şase formaţiuni politice:

- Cetăţenii pentru dezvoltarea europeană a Bulgariei  (GERB), care semnifică în bulgară cuvântul blazon, formaţiune creată în anul 2006 şi condusă de Boïko Borissov a avut 117 mandate;

- Coaliţia pentru Bulgaria (KzB), alianţă a patru partide de stânga: Partidul Social - democrat, Uniunea agrară, Mişcarea pentru umanism social şi Partidul Socialist, a avut 40 mandate;

- Mişcarea pentru drepturi şi libertăţi, reprezentantă a minorităţii turce, fondată în anul 1989 de Ahmed Dogan şi condusă în prezent de Liutvi Mestan a avut 37 mandate;

- Ataka, formaţiune de extremă-dreapta creată în anul 2005, condusă de Volen Siderov, a avut 21 mandate;

- Coaliţia albastră (Sinyata Koalitsia), creată în anul 2009 prin alianţa Uniunii forţelor democratice a lui Emil Kabaivanov, Democraţii pentru o Bulgarie puternică,  al fostului premier (1997-2001) Ivan Kostov şi din alte trei mici formaţiuni a deţinut 15 mandate; 

- Partidul Ordinii, legii şi justiţiei, creat în anul 2005, ca partid anti-corupţie , condus de Yane Yanev, a avut 10 mandate.

În această perioadă, sistemul politic bulgar a fost marcat de conflictul  permanent dintre Parlament, guvernul condus de Boiko Borisov şi Preşedintele Republicii, Georgi Parvanov, conflict care a dus în anul 2010 la punerea în aplicare, pentru prima dată în istoria politică a Bulgariei, a procedurii de destituire a Preşedintelui. Principala cauză invocată a fost modalitatea de utilizare de către acesta a dreptului de veto şi publicarea de către Preşedinţie a unor stenograme cu convorbirile dintre ministrul de finanţe şi un vice-premier, Simeon Diankov, fapt ce încălca articolul 32 din Constituţie. Procedura a fost iniţiată de partidele guvernamentale (GERB, Ataka , Coaliţia albastră şi Mişcarea lege ordine şi justiţie), dar a eşuat la nivel parlamentar, nefiind obţinute cele 161 voturi necesare. 
În octombrie 2011, s-au desfăşurat alegerile prezidenţiale câştigate, din primul tur de scrutin, de conservatorul Rossen Plevneliev, cel care l-a devansat cu 10 procente pe socialistul Ivaïlo Kalfin. În Bulgaria, Preşedintele Republicii este ales pentru un mandat de cinci ani, împreună cu un vice-preşedinte care îl asistă pe Preşedinte în exercitarea funcţiilor sale. Preşedintele Rossen Plevneliev are ca vice-preşedintă pe Margarita Popova.
2. ALEGERILE PARLAMENTARE ANTICIPATEDIN DATA DE 12 MAI
2.1 Teme ale campaniei electorale

La scrutinul din 12 mai 2013 au participat 38 partide şi 7 coaliţii politice, precum şi 242 observatori OSCE. 
Formaţiunea Cetăţenii pentru dezvoltarea europeană a Bulgariei (GERB), aflat în fruntea sondajelor de opinie, a exclus realizarea oricărei coaliţie cu socialiştii sau cu partidul de extremă dreapta Ataka. Această formaţiune nu a exclus însă posibila colaborare cu Mişcarea drepturilor şi libertăţilor DPS sau cu Bulgaria pentru cetăţeni creată de Meglena Kuneva. În campania electorală, fostul premier Boïko Borisov a afirmat că partidul său este singurul capabil să apere cetăţenii de foştii comunişti, respectiv de actualii socialişti. El a reamintit că socialiştii au condus ţara în perioada 2005 - 2009, perioadă în care aceştia s-au îmbogăţit foarte mult. El a afirmat că în cel de-al doilea posibil mandat va conduce ţara după modelul german conform căruia nu se poate cheltui mai mult decât câştigi. În discursurile sale electorale el a afirmat că împrumuturile nu vor fi utilizate decât pentru punerea în aplicare a guvernării electronice şi pentru dezvoltarea infrastructurii. În campania electorală, premierul bulgar a primit sprijinul Partidului Popular European şi a promis că va continua politica de menţinere a stabilităţii financiare, de a menţine taxa unică de impozitare unică de 10% (pentru TVA, impozitul pe venit  şi impozitul pentru întreprinderi). Partidul Cetăţenii pentru dezvoltarea europeană a Bulgariei (GERB) a lansat sloganul Avem voinţă! şi nu avea înainte de scrutin un rival politic semnificativ. Fostul premier Boïko Borisov a solicitat al doilea mandat de premier fiind candidat în circumscripţia electorală nr. 25 din Sofia unde s-a confruntat cu liderul Partidului Socialist Serghei Stanicev şi cu cel al formaţiunii Democraţii pentru o Bulgarie puternică, Ivan Kostov.
Partidul Socialist, principalul partid de opoziţie, nu a reuşit să profite de actuala criză şi să se impună ca reprezentant al populaţiei nemulţumite de efectele programelor de austeritate. Analiştii politici au subliniat că, înainte de alegeri, stânga bulgară părea blocată de lipsa de proiecte politice de mare anvergură  şi de imobilism politic. Partidul era adesea criticat că a nu ar fi un partid de stânga autentic, el susţinând uneori în Parlament măsuri de centru-dreapta. În interiorul partidului s-a manifestat adesea o criză majoră de încredere. În cadrul partidului, Ivo Petkov, a creat un grup de reflecţie intitulat Bulgaria solidară prin care a încearcat să schimbe partidul din interior, având în jur un grup de 300 persoane active pe net, în presă, dar şi în societatea civilă. Ei au anunţat intenţia de a crea un partid nou, autentic de stânga, care să acţioneze în acord cu lumea aflată în continuă schimbare. Din punct de vedere ideologic, ei avertizau că principala problemă nu este atât lupta împotriva proprietăţii ci depăşirea unui egoism endemic societăţii şi criticarea eticii de tip consumerist. În cadrul aceluiaşi partid socialist, un grup de tineri strâns în jurul lui Ilia Markov a manifestat dezacordul cu liderii actuali ai partidului pe care nu îi considera de stânga,  ci reprezentanţi ai unui partid oligarhic, legat de puterea banilor. Grupul a părăsit partidul şi a creat un think-tank de stânga intitulat « Social Alternatives Forum ». Această nouă stânga se vrea o stângă pragmatică de tip Tony Blair care nu susţine schimbarea prin revoluţie ci îmbunătăţirea sistemului şi acordarea lui cu standardele europene (transparenţă financiară, o lege electorală justă, media independente şi securitate socială). Deşi nu se declară mişcări ale unei generaţii, aceste mişcări  exprimă ruptura cu vechea stângă bulgară şi nevoia redefinirii ei. Liderul actual al socialiştilor, Serghei Stanicev a exprimat de altfel dorinţa de reformare a partidului socialist.  Din noiembrie 2011, liderul socialist bulgar Serghei Stanicev a devenit liderul Partidului Socialist European.
Pentru a redobândi încrederea cetăţenilor în partidul lor şi în clasa politică, în general, Partidul Socialist a prezentat în campania electorală Un plan de salvare pentru primele 100 zile de guvernare. Planul conţinea 5 puncte principale: elaborarea unor noi legi referitoare la funcţionarea Parlamentului şi la exercitarea unui control mai susţinut al executivului, susţinerea municipalităţilor mai sărace, îmbunătăţirea mediului de afaceri şi a activităţii întreprinderilor, combaterea şomajului tinerilor, aplicarea unei legislaţii anti - trust şi accesul la contractele marilor privatizări. Ei au propus ca persoanele care primesc salariul minim să fie exonerate de la plata impozitului pe salarii, au prevăzut impozitarea suplimentară a salariilor care sunt mai mari de douăzeci de ori decât salariul minim şi impozitarea cu cu 20% a salariilor de peste 4500 leva. În campania electorală liderii socialişti au afirmat că nu va fi modificat TVA-ul şi că va creşte salariul minim de la 310 la 450 leva, precum şi alocaţiile familiale. Partidul Socialist, prin liderul său Sergheï Stanicev, a promis creşterea anuală a pensiilor, fără modificarea condiţiilor de pensionare. În acelaşi program electoral s-a propus creşterea implicării statului în economie, prin implementarea unui plan de reindustrializare a ţării pe o perioadă de 10 ani şi crearea a 250000 de noi locuri de muncă. Socialiştii au criticat dur starea actuală a economiei şi a sistemului de sănătate, afirmând că frauda a atins nivele incredibile. Ei au subliniat că singurul sector neafectat de criză a fost cel bancar dar acest lucru a reprezentat un semnal relevant. În campania electorală, Partidul Socialist s-a aliat cu şapte partide: social-democraţii, Mişcarea pentru umanism social, securitate şi integrare europeană, Partidul Comunist, Uniunea agrarienilor Alexandr Stamboliski, formaţiunea Aurora nouă şi Evroroma. Liderul partidului Sergheï Stanicev a anunţat că nu va candida la funcţia de prim-ministru, candidat fiind Plamen Oresarski, fost ministru de finanţe în perioada (2005-2009). Partidul Socialist a exclus orice colaborare post-electorală cu formaţiunea lui Boïko Borisov. 

Formaţiunea politică Bulgaria pentru cetăţeni, condusă de Meglena Kuneva, fost comisar european şi fost ministru de externe (2002-2006) a prezentat programul electoral constituit în jurul a trei piloni importanţi: participarea lărgită a cetăţenilor, creşterea economică, educaţia şi sănătatea. Formaţiunea a propus reducerea numărului deputaţilor şi constituirea unei societăţi civile autentice, a promis crearea a 150000 noi locuri de muncă şi menţinerea echilibrului bugetar. În program s-a susţinut menţinarea taxei unice de impozitare şi s-a opus naţionalizării sectorului de producţie a electricităţii. Lidera formaţiunii a afirmat că, pe piaţa energiei, trebuie să existe posibilitatea clienţilor de a alege între mai multi furnizori. 


Democraţii pentru o Bulgarie puternică (DSB) s-au prezentat în alegeri împreună cu Forumul democratic. Liderul său, Ivan Kostov, a afirmat că fostul premier a eşuat în cei patru ani de guvernare, transformând criza economică în criză politică şi socială. În programul electoral s-a propus garantarea stabilităţii financiare a ţării, creşterea cheltuielilor pentru sănătate de la 4,1% la 6% din PIB şi reducerea birocraţiei. În campanie s-a anunţat alianţa cu formaţiunea Unitate, creată de deputata europeană Nadejda Neinsky, cu scopul de a forma o coaliţie a forţelor de dreapta.
În campania electorală, partidul de extremă dreapta Ataka nu a exclus realizarea unei coaliţii de guvernare cu GERB, liderul său, Volen Siderov fiind foarte apropiat protestatarilor din iarnă. El a acuzat FMI şi Banca Mondială de a fi adus în pragul sărăciei mulţi oameni, că a distrus industria naţională şi sectorul public. Liderul naţionalist a susţinut apărarea suveranităţii statului, protecţia clasei mijlocii şi a sistemului social, afirmând că există o ruptură între modelul globalizării şi cel al identităţii naţionale.

Mişcarea pentru drepturi şi libertăţi, reprezentanta minorităţii turce din Bulgaria (care reprezintă aproximativ 8% din populaţie), a promovat în campania electorală creşterea salariilor şi combaterea adversităţilor între partidele politice .

Reprezentanţii mişcărilor protestatare din luna ianuarie 2013 nu au reuşit să se unească pentru a participa la alegeri, doar trei protestatari, Anghel Slavtcev, Dontco Dudev şi  Ianko Petrov încriindu-se în Iniţiativa civică democratică  a lui Stefan Peev. Ei au refuzat orice coaliţie cu GERB sau cu Partidul Socialist. Printre priorităţi au fost menţionate schimbarea legii referendumului, posibilitatea de revocare a deputaţilor, adoptarea legilor antimonopol şi introducerea administraţiei electronice. 

Înaintea desfăşurării scrutinului, mai multe partide politice au semnat Carta pentru alegeri cinstite prin care se angajau să fie transparente şi să coopereze cu observatorii electorali. În anchetele de opinie pre-electorale, mulţi cetăţeni bulgari au declarat că alegerile nu vor îmbunătăţi situaţia lor economică, fiind manifestată o puternică insatisfacţie faţă de politic. Analiştii politici prevedeau că la aceste alegeri se va înregistra creşterea absenteismului şi obţinerea unei majorităţi limitate ceea ce va scădea stabilitatea politică a ţării
.
2.2 Rezultatele alegerilor şi semnificaţia lor politică
Parlamentul bulgar (Narodno sabranie) este monocameral şi are 240 deputaţi, aleşi pentru un mandat de patru ani, în cadrul a 31 circumscripţii electorale plurinominale care corespund judeţelor, departamentelor ţării oblasti. Modul de scrutin este un sistem electoral mixt: în care 31 deputaţi sunt aleşi prin scrutin majoritar, conform sistemului First past the post, şi 209 deputaţi sunt aleşi prin scrutin proporţional, cu liste închise, prin aplicarea metodei Hare-Niemeyer. Candidaţii trebuie să aibă minimum 21 ani, iar reprezentarea în Parlament necesită atingerea pragului de 4% din voturile exprimate la nivel naţional. Partidele care se înscriu în alegeri trebuie să depună 10000 leva şi semnăturile a cel puţin 7000 de alegători. Candidaţii independenţi trebuie să aibă susţinerea a peste 10000 alegători din circumscripţia electorală în care se prezintă.

Potrivit rezultatelor oficiale comunicate de către Comisia Electorală Centrală
, partidele politice care au intrat în Parlament au fost următoarele:

	        Partide politice 
	           % din voturi
	Număr mandate

	Cetăţenii pentru dezvoltarea europeană a Bulgariei GERB – partid de centru - dreapta
	30,5   %
	97 mandate

	Partidul Socialist 
	26,61 %
	84 mandate

	Mişcarea pentru drepturi şi libertăţi al minorităţii turce
	11, 29 %
	36 mandate

	Ataka
	7,3  %
	23 mandate


Participarea la vot a fost de 53% din persoanele cu drept de vot.
Partidul de centru-dreapta GERB a câştigat alegerile parlamentare obţinând 30,5 % din voturi, dar nu are o majoritate necesară formării guvernului. Partidul Socialist Bulgar (BSP) s-a clasat pe poziţia a doua, cu 26,61% din voturi, urmat de Mişcarea pentru Drepturi şi Libertăţi (DPS, a minorităţii turce) cu 11,29% şi de Partidul naţionalist Ataka, cu 7,3%. Aproape de pragul de 4% s-au situat, fără a intra în Parlament, formaţiunea naţionalistă Frontul Naţional pentru Salvarea Bulgariei (3,73%), Mişcarea Bulgaria Cetăţenilor a fostului comisar european Meglena Kuneva (3,27%), precum şi conservatorii de la Democraţii pentru o Bulgarie Puternică, o formaţiune condusă de fostul premier Ivan Kostov (2,94%).
Alegerile au fost monitorizatede de peste 200 observatori OSCE şi de numeroase ONG-uri bulgare. 

Pentru prima dată în istoria postcomunistă a Bulgariei, partidul care a câştigat alegerile nu a organizat o conferinţă de presă în noaptea alegerilor, întrucât acesta nu are şanse de a forma un guvern. Partidul conservator al fostului premier Boiko Borisov a ieşit pe primul loc, dar nu are şanse să revină la putere, întrucât niciuna dintre celelalte trei formaţiuni politice intrate în Parlament nu doreşte o alianţă cu partidul său. Reprezentanţii GERB au declarat că pot discuta cu DPS şi Ataka, dar nu şi cu socialiştii, pentru formarea unei majorităţi guvernamentale. În acelaşi timp, Serghei Stanişev, liderul socialiştilor, plasaţi pe locul al doilea,  s-a declarat dispus să înceapă discuţii cu celelalte partide, în afară de GERB, pentru formarea unui guvern de experţi. Într-un interviu acordat înainte de alegeri, liderul socialiştilor Serghei Stanişev excludea orice posibilitate ca partidul să intre într-un guvern cu GERB. Serghei Stanicev afirma că va căuta un dialog cu toată lumea, mai puţin cu cei care au guvernat până acum. El anunţa intenţia de a forma  un guvern stabil, în frunte cu Plamen Oreşarski (fost ministru al finanţelor în guvernul lui Stanicev 2005-2009) care este un profesionist respectabil. El motiva această decizie invocând faptul că Bulgaria nu poate să iasă din criză numai prin eforturile unui singur partid, ci prin realizarea unei coaliţii politice capabile a susţine guvernul. 
Rezultatele alegerilor legislative au pus în evidenţă erodarea partidelor politice bulgare, atât a celor de centru-dreapta cât şi a celor de stânga. Clasa politică în întregime a fost marcată de această degradare produsă de nenumărate scandaluri de corupţie. Partidul GERB care a ajuns la putere promovând lupta anti - corupţie a fost el însuşi obiectul unor anchete ceea ce a determinat reducerea sprijinului electoral iniţial. În campania electorală şi după alegeri,  partidul de centru-dreapta a fost complet izolat politic ceea ce pare a fi începutul unui sfârşit lent al acestei formaţiuni. Plasarea totuşi pe primul loc în alegeri a arătat că fostul premier bulgar Boiko Borisov şi-a păstrat charisma reuşind să obţină adeziunea în rândul populaţiei aflate în căutarea unui „om forte” pentru eradicarea sărăciei şi a corupţiei din ţară. Această susţinere nu a fost însă suficientă pentru a asigura participarea la guvernare,  partidul câştigător al alegerilor intrând în opoziţie.  

Partidul Socialist, etnicii turci şi ultranaţionaliştii au dus tratative în vederea formării unui guvern de experţi. Socialiştii au propus deja, în campania electorală, un aşa-zis "guvern de program", cu un prim-ministru în persoana lui Plamen Oreşarski, fost mistru de finanţe din guvernul Stanişev şi adjunct de ministru de finanţe în guvernul Kostov. Coordonatele programului posibilului guvern erau oprirea condiţiilor de falimentare a companiilor mici şi mijlocii, luarea unor măsuri urgente în energetică, aplicarea unei noi legi antimonopol, crearea de locuri de muncă pentru tineri printr-un program de zece ani pentru reindustrialzarea ţării. Partidele care vor forma guvernul doresc urgentarea anchetelor deschise asupra ex-ministrului de interne Ţvetan Ţvetanov, iniţierea unor anchete pentru abuz de putere în cazul fostului premier Boiko Borisov. Liderul partidului Ataka, Volen Siderov, a declarat că formaţiunea sa este dispusă la negocieri dacă cineva este decis să facă cele necesare pentru Bulgaria. În opinia sa, printre primii paşi ai noului guvern trebuie să figureze alungarea monopolurilor străine şi renaţionalizarea sectoarelor din economie prin care banii bulgarilor se scurg în străinătate. Liderul mişcărilor de protest Ianaki Ganchev şi liderul Mişcării de control cetăţenesc, Anghel Slavtcev, au ameninţat că vor protesta în continuare, dacă noul Parlament va reproduce oligarhia şi mafia anterioare. Angel Slavcev a avertizat că de data asta, protestatarii vor ridica baricade, nu doar vor protesta. Specialiştii apreciază că marja de manevră a viitorului guvern va fi limitată, iar reformele vor afecta în continuare politicile sociale. 
Pe data de 23 mai 2013, Preşedintele Bulgariei, Rosen Plevneliev, a început consultările cu partidele politice reprezentate în cea de-a 42-a Adunare Naţională, în vederea formării noului guvern
. După încheierea consultărilor cu grupurile parlamentare, şeful statului a înmânat mandatul pentru înfiinţarea noului executiv celui mai mare grup parlamentar. Liderul GERB, Boiko Borisov, a returnat mandatul, deoarece nu a putut forma un cabinet doar cu numărul de voturi obţinute de partidul său la alegerile parlamentare din 12 mai. După returnarea mandatului de către GERB, Coaliţia pentru Bulgaria, condusă de socialişti, al doilea grup parlamentar ca mărime, a obţinut dreptul de a forma noul guvern, propunându-l pe Plamen Oresarski pentru funcţia de premier. Prin decret prezidenţial, şeful statului l-a însărcinat pe Plamen Oresarski cu formarea executivului. Acesta a anunţat că este pregătit ca în câteva zile să prezinte structura şi componenţa noului Consiliu de Miniştri.
Mulţi analişti politici afirmă că guvernul ce se va forma va avea sarcina dificilă de a aplica măsurile dure pe care fostul guvern a evitat să le aplice. Deşi are un echilibru financiar stabil, resursele financiare sunt aproape epuizate, un împrumut  fiind aproape iminent. Specialiştii apreciază că, în anul 2013, economia bulgară se va relansa relativ lent, în funcţie de evoluţia situaţiei din Europa, de creşterea consumului intern, de potenţialul intern de dezvoltare. 
Candidatul socialiştilor la funcţia de premier al Bulgariei, Plamen Oresarski, a prezentat Preşedintelui bulgar, Rosen Plevneliev, noul guvern. În acest context, el a propus înfiinţarea unui nou minister, Ministerul pentru Planificarea Investiţiilor, care va avea un profil diferit de Ministerul pentru Dezvoltare Regională, care să se ocupe de unele proiecte de mare amploare prin care să se realizeze absorbţia de fonduri europene. În plan structural, s-a propus ca noul Consiliu de Miniştri să funcţioneze cu un vice-prim-ministru, care să răspundă de justiţie şi să coordoneze fondurile europene – cele două probleme importante în contactele cu partenerii din Comisia Europeană şi ţările membre. O altă modificare este înfiinţarea Ministerului Tineretului şi Sportului, putând astfel să fie coordonate mai eficient politicile în aceste domenii.

Pe data de 28 mai 2013, Preşedintele Bulgariei, Rosen Plevneliev, a semnat decretul prin care propune Adunării Naţionale alegerea candidatului socialiştilor, Plamen Oresarski, în funcţia de premier. Preşedintele a menţionat că Plamen Oresarski i-a prezentat structura şi componenţa Consiliului de Miniştri, reuşind să încheie cu succes mandatul înmânat în vederea formării noului executiv. Preşedintele a precizat de asemenea că prevederile constituţionale dau Adunării Naţionale competenţa de a alege premierul şi de a accepta structura şi componenţa Consiliului de Miniştri. 

